[{"text_idx": "#000000", "text": "Zhuoma, motoro de tibetlingva kurso en Pekino"}, {"text_idx": "#000001", "text": "En Pekino viglas tibetnaciaj gejunuloj. Ili venis de malproksima Tibeto al Pekino kun bela revo. Tie ili komencis sian lernadon, vivadon kaj iom post iom kunfandig\u0302is kun la urbo antikva kaj moderna."}, {"text_idx": "#000002", "text": "Kangqiong Zhuoma kaj s\u0302ia tibetlingva kurso en kvadrata korto"}, {"text_idx": "#000003", "text": "Enirinte en la kvietan kvadratan korton en la strateto Zhuzhong proksime al la strato Gulou, oni unue vidis vicojn da grapoloj de vinberoj, kaj sub la vitlau\u0306bo estas kursejo por la tibeta lingvo."}, {"text_idx": "#000004", "text": "\"En la tibeta lingvo homo kiel mi estas nomata 'duon-tibetano kaj duon-hano'. Mi tre fieras pro tiu titolo\", Kangqiong Zhuoma diris kun rideto. S\u0302i estas unu el la fondintoj de la tibetlingva kurso en la korto."}, {"text_idx": "#000005", "text": "Kangqiong Zhuoma naskig\u0302is en 1992 kaj diplomig\u0302is el la Universitato de Internacia Komerco kaj Ekonomiko. S\u0302ia patro estas tibetano kaj s\u0302ia patrino -- hano. En sia infaneco s\u0302i vivis en Lasao, c\u0302efurbo de Tibeto. Sukcesinte en ekzamenoj, Zhuoma eniris en la universitaton somere de 2011 kaj komencis studi la juron pri internacia ekonomiko. De tiam s\u0302i havas nedisigeblan ligitecon kun Pekino."}, {"text_idx": "#000006", "text": "Zhuoma diris, ke s\u0302i funkciigas la tibetlingvan kurson por liveri platformon al tiuj, kiuj volas lerni la lingvon. La kursanoj plejparte interesig\u0302as pri la tibetologio kaj la tibeta kulturo. Inter ili estas c\u0302inoj kaj alilandanoj. Ili au\u0306 kredas je la tibeta budhismo, au\u0306 profesie okupig\u0302as pri esplorado de la tibeta kulturo, au\u0306 nur interesig\u0302as pri la tibetologio. Ekfunkciigante la kurson s\u0302i varbis lernantojn per helpo de instruistoj, kunlernantoj kaj geamikoj. Poste s\u0302iaj lernantoj pli kaj pli multig\u0302is."}, {"text_idx": "#000007", "text": "Zhuoma diris, ke s\u0302i renkontis multajn malfacilojn dum funkciigo de la kurso. La unua malfacilo estis manko de instruistoj. La kurso-gvidantoj plejparte estis studentoj au\u0306 gejunuloj, kiuj j\u0302us eklaboris. Pro tio estis malfacile por ili havi fiksan tempon por doni lecionon. La dua -- manko de kursanoj pro limigo de rimedoj por diskonigi la kurson. La tria -- manko de tau\u0306gaj lernolibroj kaj libroj pri la tibetologio. Tiam s\u0302i devis mem ellabori programon de la kurso kaj reformi instruan metodon."}, {"text_idx": "#000008", "text": "Zhuoma esperas, ke la kurso dau\u0306re funkcios. \"Mi bone memoras, ke post la fino de la unua tibetlingva kurso, instruistoj kaj kursanoj kune mang\u0302is en la tibeta restoracio proksime al la Centra Universitato de Nacioj. Kiam iuj kursanoj sukcese legis menuon, la instruistoj kaj aliaj kursanoj larmis pro emocio. Tiu afero donis al mi profundan impreson.\" Post diplomig\u0302o Zhuoma decidis resti en Pekino pro g\u0302ia diverseco. Nun Zhuoma kaj s\u0302iaj geamikoj malfermis la publikan retan platformon \"Fenestro de Tibeto\" por starigi ponton ligantan Tibeton kun aliaj partoj de C\u0302inio kaj kun tiuj de la mondo."}]